title: Provedbena uredba Komisije (EU) br. 1278/2014 оd 1. prosinca 2014. o izmjeni uredaba (EZ) br. 967/2006, (EZ) br. 828/2009, (EZ) br. 891/2009 i Provedbene uredbe (EU) br. 75/2013

text:
               2.12.2014

               HR

               Službeni list Europske unije

               L 346/26

         PROVEDBENA UREDBA KOMISIJE (EU) br. 1278/2014
   оd 1. prosinca 2014.
   o izmjeni uredaba (EZ) br. 967/2006, (EZ) br. 828/2009, (EZ) br. 891/2009 i Provedbene uredbe (EU) br. 75/2013
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 144. točke (c) i (j), članak 178. točke (b), (f) i (h), članak 180., članak 182. stavak 4. i članak 192. stavak 5.,
   budući da:

               (1)

               Uredbom (EU) br. 1308/2013 predviđeno je produljenje režima kvota za šećer do 30. rujna 2017. i uvode se promjene u taj režim. Stoga je potrebno prilagoditi određene uredbe u sektoru šećera.

               (2)

               Radi jasnoće potrebno je izmijeniti članak 4. stavak 1. točku (a) Uredbe Komisije (EZ) br. 967/2006 (2) kako bi on točno odgovarao članku 140. stavku 1. točki (b) Uredbe (EU) br. 1308/2013 kojim je utvrđeno da industrijski šećer, industrijska izoglukoza ili industrijski inulin moraju biti isporučeni korisniku najkasnije 30. studenoga sljedeće tržišne godine.

               (3)

               Uredbom (EZ) br. 967/2006 utvrđuju se rokovi u kojima države članice moraju priopćiti Komisiji količine koje poduzetnici prenose u skladu s člankom 141. Uredbe (EU) br. 1308/2013. S obzirom na nove datume u roku od kojih su poduzetnici dužni dostaviti obavijest državama članicama utvrđene u tom članku, rokove utvrđene u članku 17. Uredbe (EZ) br. 967/2006 potrebno je na odgovarajući način prilagoditi.

               (4)

               Uredbom Komisije (EZ) br. 828/2009 (3) određena su pravila za uvoz proizvoda od šećera obuhvaćenih tarifnim brojem 1701 u okviru povlaštenih ugovora do tržišne godine 2014./2015. Člankom 4. stavkom 4. te Uredbe određen je popis dokumenata koji se prilažu zahtjevima za izdavanje uvoznih dozvola te je propisano da se izvozne dozvole mogu zamijeniti ovjerenim preslikama. S obzirom na tehničke napretke te radi pojednostavnjenja postupaka, uz određene uvjete trebalo bi dopustiti elektronički prijenos izvoznih dozvola.

               (5)

               Uzimajući u obzir da uvoz u okviru određenih povlaštenih režima nije podložan ograničenoj količini kvote, prikladno je olakšati carinske postupke tako da se dopusti uobičajena razina odstupanja od najviše 5 % u dozvolama za povlašteni uvoz šećera.

               (6)

               Uredbom Komisije (EU) br. 1006/2011 (4) izmijenjena je Uredba Vijeća (EEZ) br. 2658/87 (5) tako što su izmijenjene neke oznake KN primjenjive na šećer. Nove oznake KN već su dodijeljene proizvodima obuhvaćenima Uredbom (EZ) br. 828/2009 i Uredbom Komisije (EZ) br. 891/2009 (6) i carinska tijela država članica već se njima koriste u praksi. Stoga je prikladno provesti tehničku prilagodbu oznaka KN navedenih u tim uredbama.

               (7)

               Komisija je razvila informacijski sustav kojim se omogućuje elektroničko upravljanje dokumentima i postupcima u okviru njenih unutarnjih radnih postupaka i u odnosima s tijelima koja su uključena u zajedničku poljoprivrednu politiku. Smatra se da se obveze obavješćivanja predviđene Uredbom (EZ) br. 828/2009 mogu izvršavati tim sustavom u skladu s Uredbom Komisije (EZ) br. 792/2009 (7).

               (8)

               S obzirom na uvjete na tržištu i prognoze koje su u to vrijeme prevladavale, Provedbenom uredbom Komisije (EU) br. 75/2013 (8) utvrđeno je neprimjenjivanje dodatnih uvoznih carina za određene proizvode od šećera do kraja tržišne godine 2014./2015. S obzirom na produljenje režima kvota za šećer i uzimajući u obzir činjenicu da se prognoza u pogledu tržišta bitno ne mijenja do kraja režima kvote, neprimjenjivanje dodatnih uvoznih carina za te proizvode od šećera trebalo bi se produljiti do 30. rujna 2017.

               (9)

               Uredbe (EZ) br. 967/2006, (EZ) br. 828/2009 i (EZ) br. 891/2009 te Provedbenu uredbu (EU) br. 75/2013 trebalo bi stoga na odgovarajući način izmijeniti.

               (10)

               Upravljački odbor za zajedničku organizaciju poljoprivrednih tržišta nije dao mišljenje u roku koji je odredio njegov predsjednik,

         DONIJELA JE OVU UREDBU:
   Članak 1.
   Izmjene Uredbe (EZ) br. 967/2006
   Uredba (EZ) br. 967/2006 mijenja se kako slijedi:

               1.

               U članku 4. stavku 1. točka (a) zamjenjuje se sljedećim:

                           „(a)

                           prerađivaču isporučene najkasnije 30. studenoga sljedeće tržišne godine kako bi se iskoristile u proizvodnji proizvoda iz Priloga;”

                     .

               2.

               U članku 17. točke (a) i (b) zamjenjuju se sljedećim:

                           „(a)

                           najkasnije do 15. rujna, količine šećera od šećerne repe, inulinskog sirupa i šećera od šećerne trske iz tekuće tržišne godine koje treba prenijeti u sljedeću tržišnu godinu;”

                     .

         Članak 2.
   Izmjene Uredbe (EZ) br. 828/2009
   Uredba (EZ) br. 828/2009 mijenja se kako slijedi:

               1.

               Članak 4. mijenja se kako slijedi:

                           (a)

                           u stavku 4. dodaje se sljedeći podstavak:
                           „Elektroničke preslike ili faksimili izvoznih dozvola navedenih u prvom podstavku točki (b), ili ovjerenih preslika navedenih u drugom podstavku, mogu se podnijeti umjesto izvornikâ koji se prilažu zahtjevima za izdavanje uvoznih dozvola uz uvjet da podnositelj zahtjeva nadležnim tijelima države članice na mjestu carinjenja uvozne dozvole podnese izvornike prije carinjenja robe pokrivene uvoznom dozvolom izdanom na temelju elektroničke preslike ili faksimila.”;

                           (b)

                           u stavku 6. „dokument” se zamjenjuje s „izvorni dokument, elektronički dokument ili faksimil”;

                           (c)

                           dodaje se sljedeći stavak 7.:
                           „7.   Članak 48. stavci 1. i 4. Uredbe (EZ) br. 376/2008 ne primjenjuju se ako je količina šećera uvezenog na temelju te Uredbe veća za najviše 5 % od količine navedene na uvoznoj dozvoli. Dodatna količina smatra se uvezenom u okviru te dozvole.”

               2.

               Članak 8. mijenja se kako slijedi:

                           (a)

                           u prvom stavku oznaka KN „1701 11 10” zamjenjuje se s „1701 13 10, 1701 14 10”;

                           (b)

                           u drugom stavku oznaka KN „1701 11 90” zamjenjuje se s „1701 13 90, 1701 14 90”.

               3.

               U članku 9., stavak 6. zamjenjuje se sljedećim:
               „6.   Obavješćivanje iz ove Uredbe provodi se u skladu s Uredbom Komisije (EZ) br. 792/2009 (9).

         Članak 3.
   Izmjene Uredbe (EZ) br. 891/2009
   Uredba (EZ) br. 891/2009 mijenja se kako slijedi:

               1.

               U članku 13. stavku 1. oznaka KN „1701 11 90” zamjenjuje se s „1701 13 90, 1701 14 90”.

               2.

               U Prilogu I. dijelu I. oznaka KN „1701 11 10” zamjenjuje se s „1701 13 10 i 1701 14 10”.

         Članak 4.
   Izmjene Provedbene uredbe (EU) br. 75/2013
   U članku 1. Provedbene uredbe (EU) br. 75/2013 „30. rujna 2015.” zamjenjuje se s „30. rujna 2017.”.
   Članak 5.
   Stupanje na snagu
   Ova Uredba stupa na snagu trećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 1. prosinca 2014.

            Za Komisiju

            Predsjednik

         Jean-Claude JUNCKER

      (1)  SL L 347, 20.12.2013., str. 671.

      (2)  Uredba Komisije (EZ) br. 967/2006 od 29. lipnja 2006. o utvrđivanju detaljnih pravila za primjenu Uredbe Vijeća (EZ) br. 318/2006 u vezi s proizvodnjom šećera iznad kvote (SL L 176, 30.6.2006., str. 22.).

      (3)  Uredba Komisije (EZ) br. 828/2009 od 10. rujna 2009. o utvrđivanju detaljnih pravila primjene uvoza i rafiniranja proizvoda obuhvaćenih tarifnim brojem 1701 iz sektora šećera u okviru povlaštenih ugovora za tržišne godine od 2009./2010. do 2014./2015. (SL L 240, 11.9.2009., str. 14.).

      (4)  Uredba Komisije (EU) br. 1006/2011 od 27. rujna 2011. o izmjeni Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi (SL L 282, 28.10.2011., str. 1.).

      (5)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

      (6)  Uredba Komisije (EZ) br. 891/2009 od 25. rujna 2009. o otvaranju i predviđanju upravljanja određenim carinskim kvotama Zajednice u sektoru šećera (SL L 254, 26.9.2009., str. 82.).

      (7)  Uredba Komisije (EZ) br. 792/2009 od 31. kolovoza 2009. o detaljnim pravilima u skladu s kojima države članice moraju Komisiji dostavljati podatke i dokumente pri provedbi zajedničke organizacije tržišta, sustava izravnih plaćanja, promidžbe poljoprivrednih proizvoda i režima koji se primjenjuju na najudaljenije regije i manje otoke u Egejskom moru (SL L 228, 1.9.2009., str. 3.).

      (8)  Provedbena uredba Komisije (EU) br. 75/2013 od 25. siječnja 2013. o odstupanju od Uredbe (EZ) br. 951/2006 u pogledu primjene reprezentativnih cijena i dodatnih uvoznih carina za određene proizvode u sektoru šećera i o stavljanju izvan snage Provedbene uredbe (EU) br. 892/2012 o utvrđivanju reprezentativnih cijena i dodatnih uvoznih carina za određene proizvode u sektoru šećera za tržišnu godinu 2012./2013. (SL L 26, 26.1.2013., str. 19.).

      (9)  Uredba Komisije (EZ) br. 792/2009 od 31. kolovoza 2009. o detaljnim pravilima u skladu s kojima države članice moraju Komisiji dostavljati podatke i dokumente pri provedbi zajedničke organizacije tržišta, sustava izravnih plaćanja, promidžbe poljoprivrednih proizvoda i režima koji se primjenjuju na najudaljenije regije i manje otoke u Egejskom moru (SL L 228, 1.9.2009., str. 3.).”


title: Provedbena uredba Vijeća (EU) br. 871/2013 od 2. rujna 2013. za proširenje konačne antidampinške pristojbe uvedene Provedbenom uredbom (EU) br. 511/2010 na uvoz određenih žica od molibdena, s masenim udjelom molibdena od najmanje 99,95 %, čiji je maksimalni poprečni presjek veći od 1,35 mm, ali manji od 4,0 mm, podrijetlom iz Narodne Republike Kine, na uvoz žica od molibdena, s masenim udjelom molibdena od najmanje 97 %, čiji je maksimalni poprečni presjek veći od 1,35 mm, ali manji od 4,0 mm, podrijetlom iz Narodne Republike Kine

text:
               12.9.2013

               HR

               Službeni list Europske unije

               L 243/2

         PROVEDBENA UREDBA VIJEĆA (EU) br. 871/2013
   od 2. rujna 2013.
   za proširenje konačne antidampinške pristojbe uvedene Provedbenom uredbom (EU) br. 511/2010 na uvoz određenih žica od molibdena, s masenim udjelom molibdena od najmanje 99,95 %, čiji je maksimalni poprečni presjek veći od 1,35 mm, ali manji od 4,0 mm, podrijetlom iz Narodne Republike Kine, na uvoz žica od molibdena, s masenim udjelom molibdena od najmanje 97 %, čiji je maksimalni poprečni presjek veći od 1,35 mm, ali manji od 4,0 mm, podrijetlom iz Narodne Republike Kine
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1) („Temeljna uredba”), a posebno njezin članak 13.,
   uzimajući u obzir prijedlog Europske komisije nakon savjetovanja sa Savjetodavnim odborom,
   budući da:
   1.   POSTUPAK

   1.1.   Postojeće mjere

               (1)

               U prosincu 2009. Europska komisija („Komisija”) je Uredbom (EU) br. 1247/2009 (2) („Privremena antidampinška uredba”) uvela privremenu antidampinšku pristojbu na uvoz žica od molibdena, s masenim udjelom molibdena od najmanje 99,95 %, čiji je maksimalni poprečni presjek veći od 1,35 mm, ali manji od 4,0 mm, podrijetlom iz Narodne Republike Kine („NRK”).

               (2)

               Vijeće je u lipnju 2010. Provedbenom uredbom (EU) br. 511/2010 (3) uvelo konačnu antidampinšku pristojbu od 64,3 % na navedeni uvoz. U daljnjem tekstu te se mjere nazivaju „mjere na snazi”, a ispitni postupak koji je doveo do tih mjera na snazi „izvorni ispitni postupak”.

               (3)

               U siječnju 2012. nakon ispitnog postupka protiv izbjegavanja mjera prema članku 13. Temeljne uredbe, Provedbenom uredbom (EU) br. 14/2012 (4) Vijeće je proširilo mjere na snazi na uvoz predmetnog proizvoda iz Malezije, bez obzira na to ima li deklarirano podrijetlo iz Malezije ili nema.

         1.2.   Zahtjev

               (4)

               Komisija je u studenom 2012. zaprimila zahtjev prema članku 13. stavku 3. i članku 14. stavku 5. Temeljne uredbe da ispita moguće izbjegavanje antidampinških mjera koje su uvedene za određene žice od molibdena podrijetlom iz Narodne Republike Kine uvozom određenih neznatno modificiranih žica od molibdena, s masenim udjelom molibdena od 97 % ili više, ali manje od 99,95 %, podrijetlom iz Narodne Republike Kine te da se takav uvoz registrira.

               (5)

               Zahtjev je podnijelo društvo Plansee SE („Plansee”), Unijin proizvođač određenih žica od molibdena koje je sudjelovalo u izvornom ispitnom postupku.

               (6)

               Zahtjev je sadržavao dovoljno prima facie dokaza da su antidampinške mjere na uvoz žica od molibdena podrijetlom iz Narodne Republike Kine izbjegnute uvozom određenih malo modificiranih žica od molibdena, s masenim udjelom molibdena od 97 % ili više, ali manje od 99,95 %, podrijetlom iz Narodne Republike Kine.

         1.3.   Početak

               (7)

               Nakon savjetovanja sa Savjetodavnim odborom te utvrđivanja da postoji dovoljno prima facie dokaza za početak ispitnog postupka prema članku 13. stavku 3. i članku 14. stavku 5. Temeljne uredbe, Komisija je započela ispitni postupak Uredbom (EU) br. 1236/2012 (5) („Početna uredba”) o mogućem izbjegavanju antidampinških mjera koje su uvedene na uvoz određenih žica od molibdena podrijetlom iz NRK-a i također dala upute carinskim tijelima da registriraju uvoz žica od molibdena u Uniju, masenog udjela molibdena od 97 % ili više, ali manje od 99,95 %, čiji je maksimalni poprečni presjek veći od 1,35 mm, ali manji od 4,0 mm i trenutno su obuhvaćene oznakom KN ex 8102 96 00 (oznaka TARIC 8102960030), podrijetlom iz Narodne Republike Kine, od 21. prosinca 2012.

         1.4.   Predmetni proizvod i ispitivani proizvod

               (8)

               Predmetni proizvod je isti kao što je navedeno u izvornom ispitnom postupku, točnije žica od molibdena, s masenim udjelom molibdena od najmanje 99,95 %, čiji je maksimalni poprečni presjek veći od 1,35 mm, ali manji od 4,0 mm („čisti molibden”) podrijetlom iz NRK-a i trenutno obuhvaćene oznakom KN ex 8102 96 00.

               (9)

               Ispitivani proizvod, točnije proizvod koji navodno izbjegava mjere, isti je kao što je navedeno u uvodnoj izjavi 7 s masenim udjelom molibdena od 97 % ili više, ali manje od 99,95 %, čiji je maksimalni poprečni presjek veći od 1,35 mm, ali manji od 4,0 mm, podrijetlom iz NRK-a.

         1.5.   Ispitni postupak i predmetne stranke ispitnog postupka

               (10)

               Komisija je službenim putom savjetovala nadležna tijela NRK-a o početku ispitnog postupka i poslala upitnike proizvođačima izvoznicima u NRK-u te uvoznicima u Uniji za koje je poznato da su uključeni. Zainteresirane stranke su imale mogućnost pisano se izjasniti i iznijeti svoje stavove te zatražiti saslušanje unutar vremenskog razdoblja koje je određeno u početnoj Uredbi. Sve su stranke obaviještene da odbijanje suradnje može uzrokovati primjenu članka 18. Temeljne uredbe te da se nalazi temelje na dostupnim činjenicama.

               (11)

               Dva su proizvođača izvoznika Komisiji predala odgovore na upitnik. Jedno od tih društava, koje je također surađivalo tijekom izvornog ispitnog postupka, pravi je proizvođač izvoznik ispitivanog proizvoda. Drugo društvo nije prijavilo prodaju ispitivanog proizvoda. Zato njihov podnesak nije uzet u obzir.

               (12)

               Četiri su uvoznika predala Komisiji odgovore na upitnik. Jedan od njih nije prijavio uvoz ispitivanog proizvoda i zapravo je korisnik žica od molibdena.

               (13)

               Komisija je provela terenska ispitivanja u dva prostora kineskog proizvođača izvoznika koji surađuje:

                           —

                           Jinduicheng Molybdenum Co., Ltd., No88, Jinye 1st Road, Hi-Tech Industry Developing Zone, Xi’an, provincija Shaanxi, Narodna Republika Kina („JDC”),

                           —

                           Jinduicheng GuangMing Co., Ltd., No104 Mihe Road, Zhoucun District, grad Zibo, Narodna Republika Kina,

                     i u prostorima sljedećeg uvoznika u Uniji:

                           —

                           GTV Verschleißschutz GmbH, Vor der Neuwiese 7, D-57629 Luckenbach, Njemačka („GTV”).

               (14)

               Nisu obavljeni posjeti ostalim trima uvoznicima, ali su njihovi podnesci proučeni na odgovarajući način tijekom ispitnog postupka.

         1.6.   Razdoblje ispitnog postupka i izvještavanja

               (15)

               Razdoblje ispitnog postupka je trajalo od 1. siječnja 2008. do 30. rujna 2012. („razdoblje ispitnog postupka” ili „RIP”) kako bi se ispitala navodna promjena strukture trgovine. Razdoblje izvještavanja („RI”) je obuhvatilo razdoblje od 1. listopada 2011. do 30. rujna 2012. kako bi se ispitalo obavlja li se uvoz po cijenama ispod neštetne cijene koja je utvrđena u ispitnom postupku koji je doveo do postojećih mjera i postojanja dampinga.

         2.   REZULTATI ISPITNOG POSTUPKA

   2.1.   Općenita razmatranja

               (16)

               U skladu s člankom 13. stavkom 1. Temeljne uredbe, procjena o postojanju mogućih praksi izbjegavanja je provedena sukcesivnom analizom:

                           1.

                           je li promijenjena struktura trgovine između NRK-a i Unije;

                           2.

                           je li došlo do te promjene zbog prakse, obrade ili rada za koje ne postoje dostatni valjani uzroci ili ekonomska opravdanost osim uvođenja pristojbe;

                           3.

                           postoje li dokazi o šteti ili su korektivni učinci pristojbe dovedeni u pitanje u smislu cijena i/ili količine ispitivanog proizvoda; i

                           4.

                           postoje li dokazi o dampingu vezano uz normalne vrijednosti koje su prethodno utvrđene za sličan proizvod, ako je potrebno u skladu s odredbama članka 2. Temeljne uredbe.

         2.2.   Mala izmjena i ključne značajke

               (17)

               Ispitni postupak je pokazao da je ispitivani proizvod žica izrađena od molibdena (između 99,6 % i 99,7 %) te obično lantana („La”) (između 0,25 % i 0,35 %). Ova slitina također sadrži druge kemijske elemente i poznata je kao „dopirani molibden” ili „MoLa” ili „ML”. Predmetni proizvod i ispitivani proizvod trenutno su obuhvaćeni oznakom KN 8102 96 00. Kao što je objašnjeno u daljnjem tekstu, ispitnim postupkom nije otkrivena nikakva razlika u postupku proizvodnje ispitivanog proizvoda i predmetnog proizvoda, osim dodavanja malog postotka lantana u čisti molibden u koraku miješanja. Nadalje, proizvođač izvoznik koji surađuje je potvrdio da je trošak proizvodnje ispitivanog proizvoda sličan trošku predmetnog proizvoda. To implicira da nema ekonomske koristi za proizvođača izvoznika da proizvodi ispitivani proizvod, osim izbjegavanja mjera na snazi. Nadalje, otkriveno je da su se korisnici predmetnog proizvoda prebacili na ispitivani proizvod nakon uvođenja privremenih mjera, što implicira da ne postoji razlika za korisnike između predmetnog proizvoda i ispitivanog proizvoda.

               (18)

               Kao što je navedeno u uvodnoj izjavi 15 Privremene antidampinške uredbe, predmetni proizvod većinom se upotrebljava kao premaz u proizvodnji automobilskih dijelova (npr. prijenosnika), dijelova za letjelice ili kao električni kontakti. Najprodavaniji promjeri predmetnog proizvoda su 2,31 mm i 3,17 mm, a koriste se za plinsko ili elektrolučno naštrcavanje.

               (19)

               Tri su stranke tvrdile da ispitivani proizvod i predmetni proizvod imaju različita osnovna obilježja. Na zahtjev dviju stranaka, u travnju 2013. održano je saslušanje s društvima GTV, JDC i Plansee kojim je predsjedavao istražni službenik. Kao što je detaljno opisano u tekstu koji slijedi, tijekom saslušanja glavna su tema bila navodne tehničke razlike između predmetnog proizvoda i ispitivanog proizvoda, te ekonomska opravdanost uvoza potonjeg na tržište Europske unije.

               (20)

               GTV i JDC su tvrdili tijekom saslušanja te pisanim putem da ispitivani proizvod ima različite osnovne fizičke značajke koje se znatno razlikuju od predmetnog proizvoda. Točnije, tvrdili su da su duktilnost, odnosno sposobnost materijala da se longitudinalno rasteže na manji dio bez loma pod djelovanjem zatezne sile, parametri izduženja i svojstva premaza ispitivanog proizvoda znatno poboljšani u usporedbi s predmetnim proizvodom.

               (21)

               U prilog ovoj tvrdnji dvije su stranke podnijele nekoliko članaka i istraživanja čiji je cilj bio prikazati da izrada slitina od molibdena i lantana rezultira s boljom otpornošću na krhki lom i izduženje nego što je slučaj s predmetnim proizvodom. Te su stranke također tvrdile da informacije koje su objavljene na internetskoj stranici društva Plansee dokazuju da ispitivani proizvod ima bolja svojstva nego predmetni proizvod.

               (22)

               Vezano uz značajke proizvoda, kako bi se procijenilo imaju li ispitivani proizvod i predmetni proizvod različite ključne značajke, Plansee je predložio da neovisni institut usporedi predmetni proizvod i ispitivani proizvod.

               (23)

               Nakon saslušanja gore navedeni zahtjev je procijenjen na temelju dokaza prikupljenih tijekom ispitnog postupka, točnije narudžbenica koje su proizvođaču izvozniku poslali uvoznici, objašnjenja koja je dao proizvođač izvoznik o proizvodnom postupku, kemijskog sadržaja te značajki izduženja i zatezanja koje su navedene na certifikatima kvalitete, uvoznih faktura koje je izdao proizvođač izvoznik i izostanka komercijalnih informacija o poboljšanim značajkama ispitivanog proizvoda u usporedbi s predmetnim proizvodom koje nisu poslane kupcima. Sve su informacije potvrdile da kupci nisu tražili bolja svojstva niti ih je osigurao proizvođač ispitivanog proizvoda. Zato je zaključeno da nije potrebno mišljenje stručnjaka. Stoga je odbijen taj zahtjev.

               (24)

               S obzirom na navedeno, ispitni je postupak potvrdio da poboljšane značajke navedene u gore navedenoj uvodnoj izjavi 20 ovise o udjelu lantana i o tome koristi li se optimizirani proizvodni postupak. Međutim, proizvođač izvoznik koji surađuje nije dokazao da je upotrijebio optimizirane proizvodne postupke za ispitivani proizvod koje je izvezen u Uniju tijekom RIP-a. Zato je ta tvrdnja odbijena kao neosnovana.

               (25)

               Jedno je društvo tvrdilo da je ispitivani proizvod poboljšao svojstva premaza. Međutim, društvo nije podnijelo dovoljno dokaza koji podupiru tu izjavu. Zato je ta tvrdnja odbijena kao neosnovana.

               (26)

               Dvije su stranke tvrdile da je lomna žilavost poboljšana kod ispitivanog proizvoda. To znači da žica nikad ne puca kada se odmotava unutar stroja za naštrcavanje. Međutim, zatraženo je od tih stranaka da podnesu popratnu dokumentaciju, ali nisu to učinile. Zbog nepostojanja dokaza koji je potvrđuju, ta je tvrdnja odbačena.

               (27)

               S obzirom na gore navedeno, zaključeno je da ispitivani proizvod nema drukčija svojstva od predmetnog proizvoda.

               (28)

               Nadalje, dokazi prikupljeni tijekom posjeta radi provjere ukazuju na to da prilikom naručivanja korisnici/uvoznici nisu posebno tražili proizvod s navodno boljim fizičkim značajkama kako je navedeno u gore navedenoj uvodnoj izjavi 20. Niti jedan od njih nije tražio određeni udio lantana, ali su tražili najmanje 99 % čistog molibdena. Samo je jedan kupac tražio određene fizičke značajke za parametre izduženja i zatezanja. U tom je slučaju proizvođač izvoznik ispitao te parametre i dao kupcu certifikate kvalitete. S obzirom da su ti certifikati isporučeni i za predmetni proizvod, moglo se usporediti ta dva proizvoda prema tim parametrima. Usporedba je pokazala da su zahtjevi za izduženjem i zatezanjem bili identični za oba proizvoda.

               (29)

               Nadalje, ispitnim je postupkom utvrđeno da proizvođač izvoznik nije obavijestio tržište ili svoje kupce o navodnim prednostima koje ima ispitivani proizvod u usporedbi s predmetnim proizvodom i nije oglašavao neznatno modificirane žice MoLa kao novi ili različiti proizvod.

               (30)

               Temeljem patenta koji je registriralo društvo Plansee u siječnju 1996. godine, jedna je stranka tvrdila da su predmetni i ispitivani proizvod različiti proizvodi. Analizom tvrdnje utvrđeno je da patent nije vezan uz ispitivani proizvod, već uz uporabu slitine molibdena kao uvodnih vodiča za svjetiljke, elektronske cijevi i slične komponente. Nadalje, promjeri ove vrste proizvoda su manji od promjera određenih za ispitivani proizvod. Također, kao što je navedeno u uvodnoj izjavi 24, navodne poboljšane značajke proizvoda MoLa u usporedbi s predmetnim proizodom ovise o uporabi optimiziranog proizvodnog postupka. Zato je tvrdnja odbijena.

               (31)

               Stoga je zaključeno, sa stajališta kupca, da su predmetni i ispitivani proizvod vrlo slični.

               (32)

               Jedna je stranka tvrdila da komercijalne ponude koje su objavljene na internetskoj stranici društva Plansee dokazuju da su nudili ispitivani proizvod ne samo u području toplinskog naštrcavanja, već i u raznim drugim područjima (tj. komponente svjetiljki, industrije rezanja žice). Međutim, društvo Plansee je komentiralo da komercijalne informacije objavljene na njihovoj internetskoj stranici navode promjere koje mogu isporučiti. Nadalje, ispitnim je postupkom utvrđeno da je prodaja društva Plansee u drugim područjima vrlo ograničena (tj. manja od 2 % u usporedbi s količinom prodaje predmetnog proizvoda) i da su korišteni optimizirani proizvodni postupci. Zato je tvrdnja odbačena.

               (33)

               Jedna je stranka tvrdila da je društvo Plansee već proizvodilo ispitivani proizvod kad je podnijelo pritužbu koja je dovela do pokretanja izvornog ispitnog postupka te da su ga trebali uključiti u izvorni ispitni postupak s obzirom na to da društvo Plansee smatra da ispitivani proizvod i predmetni proizvod imaju iste ključne značajke. Međutim, kako je objašnjeno u gore navedenoj uvodnoj izjavi 32, ispitnim je postupkom utvrđeno da je ta određena žica MoLa drukčija od ispitivanog proizvoda. Promjeri tog proizvoda obično su manji od 1 mm i većinom se upotrebljava u industriji rasvjetnih tijela. Osim toga, kao što je niže navedeno u tablici 1., uvoz ispitivanog proizvoda počeo je tek nakon uvođenja privremenih mjera za predmetni proizvod. S obzirom na to da nije bilo uvoza ispitivanog proizvoda tijekom RI-ja izvornog ispitnog postupka, nije bilo razloga za uključenje tog proizvoda u raspon proizvoda. Zato je ta tvrdnja odbijena kao neosnovana.

               (34)

               Jedna je stranka tvrdila da će smanjenje raspona s 99,95 % na 97 % obuhvatiti razne vrste slitina molibdena i da zato ti proizvodi neće biti dostupni na tržištu Unije (tj. primjerice, na tržištu revidiranih granica). Kao prvo, ta stranka nije navela nikakve dokaze koji potvrđuju tu tvrdnju. Kao drugo, ispitnim je postupkom utvrđeno da je samo jedan proizvođač izvoznik izvozio MoLa u Uniju tijekom RIP-a i nijednu drugu slitinu koja je obuhvaćena definicijom ispitivanog proizvoda. Kao treće, ispitnim je postupkom utvrđeno da je tržište u Uniji za modifikacije i prodaju slitina molibdena vrlo ograničeno. I na kraju, proširenje mjera neće onemogućiti uvoz ispitivanog proizvoda. Zato je tvrdnja odbijena.

               (35)

               Vezano uz pitanje je li modifikacija navedena u uvodnoj izjavi 19 izmijenila osnovne značajke predmetnog proizvoda, informacije koje su analizirane u uvodnim izjavama od 24 do 34 koje su navele stranke koje surađuju, potvrđuju da ispitivani proizvod ima iste osnovne fizičke značajke i uporabu kao i predmetni proizvod.

               (36)

               Stoga je utvrđeno da ne postoje odgovarajuće razlike u fizičkim značajkama između ispitivanog i predmetnog proizvoda. Zato je zaključeno da se ispitivani proizvod smatra sličnim proizvodom u smislu članka 1. stavka 4. Temeljne uredbe.

               (37)

               Upravo je zato donesen zaključak da je ispitivani proizvod samo neznatno modificiran u usporedbi s predmetnim proizvodom, koji se ne uvozi zbog ekonomske opravdanosti, već zbog izbjegavanja važećih antidampinških pristojbi.

         2.3.   Promjena strukture trgovine

   2.3.1.   Uvoz žica od molibdena u Uniju

               (38)

               Informacije o uvozu Europske unije nisu se mogle izravno dobiti iz podataka Eurostata, s obzirom da oznaka KN pod kojom je naveden ispitivani proizvod obuhvaća i druge proizvode. Stoga, zbog nedostatka određene statistike o uvozu isptivanog proizvoda, podaci Eurostata su prilagođeni u skladu s metodom koja je predložena u zahtjevu. Sukladno tome, količina uvoza ispitivanog proizvoda u Uniju utvrđena je na temelju procjene potrošnje žica od molibdena u Uniji prilagođeno s ukupnom proizvodnjom predmetnog proizvoda u Uniji. Utvrđeno je da je metoda pouzdana za dobivanje podataka o predmetnom proizvodu.

               (39)

               Kao što je navedeno u uvodnoj izjavi 11, samo je jedan proizvođač izvoznik u NRK-u surađivao tijekom ispitnog postupka. Međutim, na temelju usporedbe podataka koje je dao taj proizvođač izvoznik s prilagođenim podacima Eurostata navedenim u prethodnoj uvodnoj izjavi, utvrđeno je da to društvo predstavlja većinu ukupnog uvoza ispitivanog proizvoda u Uniju tijekom RIP-a i zato se smatra reprezentativnim za ukupan uvoz žica od molibdena u Uniju.

               (40)

               Kao što je prikazano u niže navedenoj tablici, uvoz predmetnog proizvoda u Uniju u potpunosti je prestao nakon uvođenja konačnih mjera u lipnju 2010. i odmah je zamijenjen uvozom ispitivanog proizvoda.

                  Tablica 1.

                  Razvoj uvoza predmetnog proizvoda i ispitivanog proizvoda podrijetlom iz NRK-a

                           Uvoz u EU

                           2008.

                           2009.

                           1.1.2010. (7) - 16.6.2010.

                           17.6.2010. (8) - 31.12.2010.

                           2010.

                           2011.

                           RI (9)

                           Ukupan uvoz – (indeksirane tone) (6)

                           100

                           31

                           10

                           17

                           27

                           128

                           99

                           Ukupan uvoz (%)

                           100

                           100

                           100

                           100

                           100

                           100

                           100

                           Predmetni proizvod (%)

                           100

                           100

                           20

                           0

                           7

                           0

                           0

                           Ispitivani proizvod (%)

                           0

                           0

                           80

                           100

                           93

                           100

                           100

                                          Izvor:

                                       Podnesak JDC-a

               (41)

               Ispitnim je postupkom utvrđeno da su stranke koje su kupovale ispitivani proizvod nakon uvođenja privremene pristojbe kupovale predmetni proizvod prije uvođenja tih mjera. Te su stranke kupile 99,8 % ukupne količine ispitivanog proizvoda tijekom RI-ja.

               (42)

               Dvije su zainteresirane stranke tvrdile da su već u 2007. započele projekt za razvoj ispitivanog proizvoda u NRK-u i zato izvoz ispitivanog proizvoda nije bio povezan s uvođenjem mjera za predmetni proizvod. Međutim, ispitnim postupkom nije utvrđena materijalnost takvog projekta. Ukupno je na daljnju analizu predan jedan e-mail, zapisnik jedne telefonske konferencije i izvozni uzorak ispitivanog proizvoda. Nadalje, ovaj projekt nije rezultirao prodajom ispitivanog proizvoda u Uniju prije uvođenja privremenih mjera za predmetni proizvod, točnije u listopadu 2010. godine. No, činjenica da je projekt navodno započet u 2007. godini ne utječe na nalaze prema kojima su predmetni i ispitivani proizvod slični. Zaključak ispitnog postupka o tome da nije bilo ekonomske opravdanosti za izvoz ispitivanog proizvoda osim uvođenja mjera na predmetni proizvod ostaje važeći.

               (43)

               Ispitnim je postupkom utvrđeno da se ispitivani proizvod nije prodavao u druge zemlje osim Unije i da su samo ograničene količine prodane na kineskom tržištu tijekom RIP-a, kao što je prikazano u niže navedenoj tablici 2.

                  Tablica 2.

                  Tržište ispitivanog proizvoda

                           2008.

                           2009.

                           1.1.2010.-16.6.2010.

                           17.6.2010.-31.12.2010.

                           2010.

                           2011.

                           1.10.2011.-30.9.2012.

                           Ukupan promet (indeksiran) (10)

                           100

                           96

                           863

                           1 529

                           2 392

                           11 168

                           8 123

                           Ukupan promet (%)

                           100

                           100

                           100

                           100

                           100

                           100

                           100

                           Prodaja na domaćem tržištu (postotak) (%)

                           100

                           100

                           5

                           4

                           4,2

                           0,4

                           2

                           Prodaja u EU-u (%)

                           0

                           0

                           95

                           96

                           95,8

                           99,6

                           98

                           Prodaja u drugim zemljama (%)

                           0

                           0

                           0

                           0

                           0

                           0

                           0

                                          Izvor:

                                       Podnesak JDC-a

               (44)

               Temeljem gore navedenog, tvdnja je odbijena.

         2.3.2.   Zaključak o promjeni strukture trgovine

               (45)

               Ukupan porast izvoza ispitivanog proizvoda u Uniju iz NRK-a nakon uvođenja privremenih i konačnih mjera te istodobno smanjenje uvoza predmetnog proizvoda čine promjenu strukture trgovine između NRK-a i Unije.

         2.4.   Obilježja prakse izbjegavanja mjera i nedostatni valjani uzroci ili ekonomska opravdanost

               (46)

               Člankom 13. stavkom 1. Temeljne uredbe propisano je da do promjene strukture trgovine dolazi zbog prakse, obrade ili rada za koji ne postoje dostatni valjani uzroci ili ekonomska opravdanost osim uvođenja pristojbe.

               (47)

               Kao što je navedeno u uvodnoj izjavi 45, zaključeno je da je došlo do promjene strukture trgovine.

               (48)

               Kao što je navedeno u uvodnim izjavama 28 i 29, zaključeno je da ni proizvođač izvoznik niti uvoznici nisu obavijestili tržište ili svoje kupce o navodnim prednostima koje ima ispitivani proizvod u usporedbi s predmetnim proizvodom i nisu oglašavali ispitivani proizvod kao novi ili drukčiji proizvod.

               (49)

               Nadalje, i ispitivani i predmetni proizvod se većinom upotrebljavaju za žice za naštrcavanje u automobilskoj industriji i isti su krajnji korisnici oba proizvoda.

               (50)

               Jedna je stranka tvrdila da ispitivani proizvod donosi znatna poboljšanja kada se koristi kao žica za naštrcavanje. Ta poboljšanja utječu na produktivnost komponenti opreme za premazivanje jer svodi na najmanju moguću mjeru prekide u proizvodnji koji nastaju zbog krhkog loma žice. Međutim, ispitnim je postupkom utvrđeno da ta stranka nije oglašavala ispitivani proizvod ni obavijestila svoje kupce o navodnim različitim tehničkim značajkama ili poboljšanjima koje donosi ispitivani proizvod. Nadalje, kupci nisu izričito tražili poboljšanja. Zato je ta tvrdnja odbijena kao neosnovana.

               (51)

               Jedna je stranka tvrdila da se jedan korisnik prebacio na ispitivani proizvod zbog tehničkih nedostataka predmetnog proizvoda. Međutim, tražilo se od stranke da to potvrdi dokumentacijom, ali ona nije to učinila. Zbog nepostojanja dokaza koji je potvrđuju, ta je tvrdnja odbačena.

               (52)

               Društvo GTV je tvrdilo da MoLa koji se koristi za premazivanje naštrcavanjem daje bolje rezultate kada se uzme u obzir mikro tvrdoća premaza. Time se izbjegava habanje prijenosom materijala s površine komponente koja dodiruje drugi dio. Ta je stranka predala rezultate ispitivanja koje je proveo neovisni laboratorij koji pokazuju da se mikro tvrdoća može poboljšati uporabom proizvoda MoLa. Međutim, metodologija koju je upotrijebio neovisni laboratorij ne jamči taj ishod jer je ispitivanje provedeno samo na jednoj seriji žice, a stranka je tvrdila da bi daljnja analiza trebala obuhvatiti više serija. Nadalje, nije analiziran kemijski sastav ispitivanog uzorka, što znači da nema jamstva da je analizirana serija uistinu ispitivani proizvod. Zato je ta tvrdnja odbijena kao neosnovana.

               (53)

               Ispitnim postupkom nisu otkriveni drugi valjani uzroci ili ekonomska opravdanost za uvoz ispitivanog proizvoda osim izbjegavanja plaćanja pristojbe na snazi.

               (54)

               Stoga se može zaključiti da je, u nedostatku drugih dostatnih valjanih uzroka ili ekonomske opravdanosti u smislu druge rečenice članka 13. stavka 1. Temeljne uredbe, došlo do promjene strukture trgovine između NRK-a i Unije zbog uvođenja mjera na snazi.

         2.5.   Dovođenje u pitanje korektivnih učinaka pristojbe u smislu cijena i/ili količina sličnog proizvoda

               (55)

               Kako bi se procijenilo je li uvoz ispitivanog proizvoda, u smislu količine i cijene, doveo u pitanje korektivne učinke mjera na snazi korišteni su podaci koje je dao jedan proizvođač izvoznik koji surađuje, kako je opisano u uvodnoj izjavi 39.

               (56)

               Došlo je do značajanog povećanja uvoza ispitivanog proizvoda iz NRK-a od uvođenja privremenih mjera u pogledu količine. Razina uvoza iz NRK-a u Uniju u RI-ju odgovara razini uvoza predmetnog proizvoda podrijetlom iz NRK-a u Uniju 2008. godine, prije uvođenja mjera.

               (57)

               Usporedba razine uklanjanja štete kako je utvrđena u izvornoj Uredbi i ponderiranog prosjeka cijene uvoza pokazala je značajnu prodaju ispod cijene. Zato je zaključeno da se korektivni učinci mjera na snazi dovode u pitanje u smislu količina i cijena.

         2.6.   Dokazi o dampingu vezanom uz normalnu vrijednost koja je prethodno utvrđena za slični proizvod

               (58)

               Izvozne cijene ispitivanog proizvoda utvrđene su na temelju provjerenih informacija koje je dao proizvođač izvoznik koji surađuje.

               (59)

               Otkriveno je da su te izvozne cijene nešto niže od izvoznih cijena predmetnog proizvoda koje su prethodno utvrđene u izvornom ispitnom postupku. Dvije su zainteresirane stranke potvrdile da gotovo ne postoji razlika u cijeni između predmetnog i ispitivanog proizvoda.

               (60)

               Stoga, u skladu s člankom 13. stavkom 1. Temeljne uredbe, smatralo se primjerenim usporediti normalne vrijednosti koje su prethodno utvrđene u izvornom ispitnom postupku s izvoznom cijenom ispitivanog proizvoda.

               (61)

               Kao što je navedeno u uvodnim izjavama 24 i 25 Privremene uredbe, SAD se smatrao odgovarajućom analognom zemljom s tržišnim gospodarstvom. Podsjećamo da s obzirom na to da je proizvođač iz analogne zemlje ostvario marginalnu prodaju na domaćem američkom tržištu, smatralo se nerazumnim upotrebljavati podatke o američkoj prodaji na domaćem tržištu u svrhu određivanja ili izračuna normalne vrijednosti. Zato je normalna vrijednost za Narodnu Republiku Kinu utvrđena temeljem izvoznih cijena iz SAD-a u treće zemlje, uključujući Uniju.

               (62)

               Jedna je stranka tvrdila da je potrebno prilagoditi normalnu vrijednost u izvornom ispitnom postupku jer je cijena molibden oksida, koji je odlučujući faktor u određivanju cijena predmetnog i ispitivanog proizvoda, znatno pala tijekom razdoblja izvještavanja ovog ispitnog postupka. Kao što je navedeno u gore navedenoj uvodnoj izjavi 61, normalna vrijednost u izvornom ispitnom postupku utvrđena je na temelju cijena koje je proizvođač iz SAD-a naplaćivao za izvoz, a ne na temelju njegovih troškova. Zato prilagodba na temelju troškova nije odgovarajuća u ovom slučaju. S obzirom na to da je cijena glavne sirovine znatno pala, još je jasnije da je potrebno upotrijebiti elemente cijena kako bi se utvrdila odgovarajuća normalna vrijednost u ovom slučaju.

               (63)

               Zato je prilagodba normalne vrijednosti utvrđena na temelju razvoja cijena predmetnog proizvoda. S obzirom da je američki proizvođač obustavio svoju aktivnost i da nije bilo dostupnih informacija iz analogne zemlje, prilagodba je izračunata na temelju cijena koje je prijavilo društvo Plansee u izvornom ispitnom postupku i tijekom RI-ja. To je dovelo do prilagodbe smanjenjem od otprilike 20 % na normalnu vrijednost koja je utvrđena u izvornom ispitnom postupku.

               (64)

               U skladu s člankom 2. stavkom 11. i člankom 2. stavkom 12. Temeljne uredbe, damping je izračunan usporedbom prilagođenog ponderiranog prosjeka normalne vrijednosti kako je utvrđen u izvornom ispitnom postupku i ponderiranog prosjeka izvoznih cijena ispitivanog proizvoda kako je utvrđen tijekom RI-ja ovog ispitnog postupka, izraženo u postotku neto cijene franko granica Unije, prije carinske pristojbe.

               (65)

               Usporedbom prilagođenog ponderiranog prosjeka normalne vrijednosti i ponderiranog prosjeka izvoznih cijena otkriveno je postojanje dampinga.

         3.   ZAHTJEVI ZA IZUZEĆEM

               (66)

               Jedan je proizvođač izvoznik u NRK-u zatražio izuzeće od mogućih proširenih mjera u skladu s člankom 13. stavkom 4. Temeljne uredbe i predao odgovore na upitnik.

               (67)

               No, ispitnim je postupkom utvrđeno da je proizvođač izbjegavao važeće mjere. Zato je odlučeno da će se zahtjev odbaciti.

         4.   MJERE

               (68)

               S obzirom da gore navedene nalaze, donesen je zaključak da se konačna antidampinška pristojba koja je uvedena za uvoz žica od molibdena podrijetlom iz NRK-a izbjegavala uvozom određenih neznatno modificiranih žica od molibdena podrijetlom iz NRK-a.

               (69)

               U skladu s prvom rečenicom članka 13. stavka 1. Temeljne uredbe, postojeće antidampinške mjere za uvoz predmetnih proizvoda podrijetlom iz NRK-a trebalo bi proširiti na uvoz ispitivanog proizvoda.

               (70)

               U skladu s člankom 13. stavkom 3. i člankom 14. stavkom 5. Temeljne uredbe koji propisuju da se sve proširene mjere trebaju primjenjivati na registrirani uvoz od datuma registracije, antidampinška pristojba trebala bi se naplaćivati za sav uvoz žica od molibdena u Uniju, s masenim udjelom molibdena od 97 % ili više, ali manje od 99,95 %, čiji je maksimalni poprečni presjek veći od 1,35 mm, ali manji od 4,0 mm i koje su trenutno obuhvaćene oznakom KN ex 8102 96 00 (oznaka TARIC 8102960030), a ušle su u Uniju pod registracijom usvojenom Početnom uredbom.

         5.   OČITOVANJE

               (71)

               Sve su zainteresirane stranke obaviještene o ključnim činjenicama i razmatranjima koji su doveli do gore navedenih zaključaka i bile su pozvane da daju svoje komentare. Uzeti su u obzir usmeni i pismeni komentari koje su podnijele stranke. Nijedan predstavljeni argument nije doveo do potrebe izmjene nalaza,

         DONIJELO JE OVU UREDBU:
   Članak 1.
   Konačna antidampinška pristojba koja je uvedena Provedbenom uredbom (EU) br. 511/2010 na uvoz žica od molibdena, s masenim udjelom molibdena od najmanje 99,95 %, čiji je maksimalni poprečni presjek veći od 1,35 mm, ali manji od 4,0 mm podrijetlom iz Narodne Republike Kine, se proširuje na uvoz žica od molibdena u Uniju, s masenim udjelom molibdena od najmanje 97 %, čiji je maksimalni poprečni presjek veći od 1,35 mm, ali manji od 4,0 mm, podrijetlom iz Narodne Republike Kine, koje su trenutno obuhvaćene oznakom KN ex 8102 96 00 (oznaka TARIC 8102960030).
   Članak 2.
   Pristojba će se naplaćivati za uvoz u Uniju žica od molibdena, registriran u skladu sa člankom 2. Provedbene uredbe (EU) br.1236/2012 i članka 13. stavka 3. te članka 14. stavka 5. Uredbe (EZ) br. 1225/2009, s masenim udjelom molibdena od 97 % ili više, ali manje od 99,95 %, čiji je maksimalni poprečni presjek veći od 1,35 mm, ali manji od 4,0 mm, koje su trenutno obuhvaćene oznakom KN ex 8102 96 00 (oznaka TARIC 8102960030), podrijetlom iz Narodne Republike Kine.
   Članak 3.
   Carinska se tijela upućuju da obustave registraciju uvoza utvrđenog u skladu s člankom 2. Uredbe (EU) br. 1236/2012.
   Članak 4.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 2. rujna 2013.

            Za Vijeće

            Predsjednik

         L. LINKEVIČIUS

      (1)  SL L 343, 22.12.2009., str. 51.

      (2)  Uredba Komisije (EU) br. 1247/2009 od 17. prosinca 2009. o uvođenju privremene antidampinške pristojbe na uvoz određenih žica od molibdena podrijetlom iz Narodne Republike Kine (SL L 336, 18.12.2009., str. 16.).

      (3)  Provedbena uredba Vijeća (EU) br. 511/2010 od 14. lipnja 2010. o uvođenju konačne antidampinške pristojbe i konačnoj naplati privremene pristojbe uvedene na uvoz određenih žica od molibdena podrijetlom iz Narodne Republike Kine (SL L 150, 16.6.2010., str. 17.).

      (4)  Provedbena uredba Vijeća (EU) br. 14/2012 od 9. siječnja 2012. o proširenju konačne antidampinške pristojbe uvedene Provedbenom uredbom (EU) br. 511/2010 na uvoz određenih žica od molibdena podrijetlom iz Narodne Republike Kine, na uvoz određenih žica od molibdena poslanih iz Malezije, bez obzira na to imaju li deklarirano podrijetlo iz Malezije ili nemaju, i o prekidu ispitnog postupka u vezi s uvozom poslanim iz Švicarske (SL L 8, 12.1.2012., str. 22.).

      (5)  Uredba Komisije (EU) br. 1236/2012 od 19. prosinca 2012. o pokretanju ispitnog postupka o mogućem izbjegavanju antidampinških mjera uvedenih Provedbenom uredbom Vijeća (EU) br. 511/2010 na uvoz određenih žica od molibdena podrijetlom iz Narodne Republike Kine uvozom određenih neznatno modificiranih žica od molibdena s masenim udjelom molibdena od 97 % ili više, ali manje od 99,95 %, podrijetlom iz Narodne Republike Kine, te o uvjetovanju takvog uvoza registriranjem (SL L 350, 20.12.2012., str. 51.).

      (6)  Indeksirano na temelju količine u kg koju je prijavio proizvođač izvoznik koji surađuje. (tj. 2008. = 100). Vidjeti uvodnu izjavu 37. Uvoz = predmetni proizvod + ispitivani proizvod.

      (7)  Razdoblje koje odgovara uvođenju privremenih mjera.

      (8)  Razdoblje koje odgovara uvođenju konačnih mjera.

      (9)  RI = razdoblje izvještavanja od 1. listopada 2011. do 30. rujna 2012.

                  Izvor:

               Podnesak JDC-a

      (10)  Metodologija kao što je opisana za tablicu 1.

                  Izvor:

               Podnesak JDC-a


title: Provedbena uredba Komisije (EU) br. 872/2013 оd 9. rujna 2013. o odobrenju manjih izmjena specifikacije za naziv upisan u registar zaštićenih oznaka izvornosti i zaštićenih oznaka zemljopisnog podrijetla (Salame Brianza (ZOI))

text:
               12.9.2013

               HR

               Službeni list Europske unije

               L 243/10

         PROVEDBENA UREDBA KOMISIJE (EU) br. 872/2013
   оd 9. rujna 2013.
   o odobrenju manjih izmjena specifikacije za naziv upisan u registar zaštićenih oznaka izvornosti i zaštićenih oznaka zemljopisnog podrijetla (Salame Brianza (ZOI))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 53. stavak 2. drugi podstavak,
   budući da:

               (1)

               U skladu s člankom 53. stavkom 1. prvim podstavkom Uredbe (EU) br. 1151/2012, Komisija je ispitala zahtjev Italije za odobrenje izmjena specifikacije za zaštićenu oznaku izvornosti „Salame Brianza”, registriranu u skladu s Uredbom Komisije (EZ) br. 1107/96 (2).

               (2)

               Svrha je zahtjeva izmjena specifikacije određivanjem načina proizvodnje i označivanja te prilagodbi važećih pravila, osobito u pogledu nadzora.

               (3)

               Komisija je ispitala tu izmjenu i utvrdila da je opravdana. Budući da je izmjena manja u smislu članka 53. stavka 2. trećeg podstavka Uredbe (EU) br. 1151/2012 Komisija je može odobriti bez primjene postupka utvrđenog u člancima 50. do 52. te Uredbe,

         DONIJELA JE OVU UREDBU:
   Članak 1.
   Ovime se mijenja specifikacija za zaštićenu oznaku izvornosti „Salame Brianza” u skladu s Prilogom I. ovoj Uredbi.
   Članak 2.
   Pročišćeni jedinstveni dokument u kojem se navode glavne točke specifikacije nalazi se u Prilogu II. ovoj Uredbi.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 9. rujna 2013.

            Za Komisiju, u ime predsjednika,
         Dacian CIOLOȘ

            Član Komisije

      (1)  SL L 343, 14.12.2012., str. 1.

      (2)  SL L 148, 21.6.1996., str. 1.

      PRILOG I.
      Specifikacija za zaštićenu oznaku izvornosti „Salame Brianza” mijenja se kako slijedi:

                  —

                     Način proizvodnje

                  U članku 4. o „načinu proizvodnje” za ZOI „Salame Brianza” mijenja se stavak 2. koji se odnosi na mljevenje. U skladu s trenutačno važećom specifikacijom salama težine do 300 grama mora se samljeti u uređaju za mljevenje mesa koji je opremljen diskovima s otvorima od 4 do 4,5 mm (fino mljevenje), a salama „težine iznad 300 grama” u uređaju za mljevenje mesa opremljenom diskovima s otvorima od 7 do 8 mm (grubo mljevenje), čime se zrnatost salame „Salame Brianza” povezuje s njezinom težinom.
                  U stvarnosti ne postoji povezanost između težine i zrnatosti salame. Stoga se u izmijenjenoj inačici specifikacije više ne spominje ta povezanost te se navode samo kriteriji za dimenzije otvora na uređaju za mljevenje mesa.
                  U članku 5. o „zrenju” tablica s minimalnim razdobljima zrenja za ZOI „Salame Brianza” ažurirana je na temelju triju kriterija.
                  Prvo, vremenska jedinica za zrenje više se ne izražava u tjednima, kako je određeno trenutačno važećom specifikacijom, već danima, kako je određeno u novoj inačici, čime se jasnije i preciznije određuje propisano vrijeme.
                  Drugo, s obzirom na metode prodaje utvrđene u članku 8. trenutačno važeće specifikacije, jasno određena minimalna razdoblja zrenja dodana su i u novoj inačici za salamu koja je vakumirana ili pakirana u izmijenjenim uvjetima ili u mikroporoznom plastičnom filmu jer su ta razdoblja zrenja drugačija od onih za nepakiranu salamu. U novoj su tablici razdoblja zrenja za male salame (u ovom slučaju promjera do 55 mm) malo dulja za pakiranu salamu nego za salamu koja se prodaje nepakirana jer se salama nakon što je pakirana ne može više prirodno sušiti.
                  Treće, povećan je raspon veličina „Salame Brianza” koje se mogu prodavati dodavanjem većih promjera koji prethodno nisu bili dostupni zbog ograničenja nametnutih veličinom postojećih ovitaka na tržištu. S obzirom na to da se razdoblje zrenja za „Salame Brianza”, koje obuhvaća i sušenje, razlikuje ovisno o promjeru salame, razvidno je da povećani raspon promjera utvrđen u ovoj specifikaciji podrazumijeva raznolikija i dulja razdoblja zrenja.

                  —

                     Označivanje

                  Logotip za ZOI „Salame Brianza” umetnut je u specifikaciju u članku 8., dok je prije toga bio uključen kao prilog te nikada nije bio opisan ni uporabljen. Stoga je trenutačni logotip za oznaku izvornosti s odgovarajućim bojama dodan u članak 8.

                  —

                     Nadzor – Prilagodba pravila

                  Ažuriran je članak 7. o „nadzoru” jer su ovlasti dodijeljene tijelu za zaštitu ZOI-a na temelju tog članka bile nezakonite u skladu s člancima 10. i 11. Uredbe Vijeća (EZ) br. 510/2006 (1) kojima je predviđeno da nadzor mora biti u nadležnosti nepristrane treće strane.
                  Konačno, oznaka „DOC”, koja se rabila u Italiji prije donošenja Uredbe Vijeća (EEZ) br. 2081/92 (2) zamijenjena je u članku 1. i članku 8. stavcima 1. i 3. oznakom „DOP” (ZOI) u skladu sa zakonodavstvom Zajednice.

         (1)  SL L 93, 31.3.2006., str. 12.

         (2)  SL L 208, 24.7.1992., str. 1.

      PRILOG II.

         PROČIŠĆENI JEDINSTVENI DOKUMENT

      Uredba Vijeća (EZ) br. 510/2006 od 20. ožujka 2006. o zaštiti oznaka zemljopisnog podrijetla i oznaka izvornosti za poljoprivredne i prehrambene proizvode (1)

      „SALAME BRIANZA”
      EZ br.: IT-PDO-0217-0326-21.02.2008

         ZOZP ( ) ZOI ( X )

      1.   Naziv

      „Salame Brianza”
      2.   Država članica ili treća zemlja

      Italija
      3.   Opis poljoprivrednog ili prehrambenog proizvoda

      3.1.   Vrsta proizvoda

                  Razred 1.2.

                  Proizvodi na osnovi mesa (kuhani, usoljeni, dimljeni itd.)

            3.2.   Opis proizvoda na koji se odnosi naziv iz točke 1.

      U trenutku puštanja u promet proizvod ZOI „Salame Brianza” ima cilindričan oblik i neelastičnu krutu konzistenciju.
      Kada je narezana, salama je kompaktna i homogena s masnim globulama koje nisu užegle, kriške nemaju vidljivu hrskavicu te imaju ujednačenu rubin crvenu boju. Aroma je suptilna i karakteristična, okus je vrlo blag i suptilan te nikada kiseo.
      Osim toga, kada se pušta u promet, ZOI „Salame Brianza” ima sljedeća kemijska i fizikalno-kemijska svojstva:

                  —

                  ukupni udjel bjelančevina: najmanje 23 %,

                  —

                  omjer kolagena/bjelančevina: najviše 0,10,

                  —

                  omjer vode/bjelančevina: najviše 2,00,

                  —

                  omjer masti/bjelančevina: najviše 1,5,

                  —

                  pH: 5,3 ili više.

            Konačno, u pogledu mikrobioloških značajki, proizvod ima udjel mezofilnih mikroorganizama > 1 x 10 jedinica koje stvaraju kolonije po gramu, pri čemu prevladavaju bakterije vrste Lactobacillus i Coccus.
      3.3.   Sirovine (samo za prerađene proizvode)

      ZOI „Salame Brianza” proizvedena je od svinjskog mesa: svinjsko rame koje je otkošteno i rezano prikladnom tehnikom, otpaci koji nastaju pri rezanju i mljevena šunka, panceta i/ili vratina bez mekane masti u što se dodaju sol i zdrobljeni i/ili mljeveni papar.
      Mogu se uporabiti i sljedeći proizvodi: vino, šećer i/ili dekstroza i/ili fruktoza i/ili laktoza, starter kulture u fermentaciji, natrijev i/ili kalijev nitrat (maksimalna količina: 195 dijelova na milijun), natrijev i/ili kalijev nitrit (maksimalna količina: 95 dijelova na milijun), askorbinska kiselina i njezina natrijeva sol te vrlo mala količina češnjaka.
      3.4.   Hrana za životinje (samo za proizvode životinjskog podrijetla)

      Moraju se poštovati pravila za uporabu i sastojke hrane za životinje. Prehrana svinja odvija se u dvije faze i njihova se hrana uglavnom sastoji od proizvoda od žitarica iz makropodručja određenog u točki 4. Nusproizvode proizvodnje sira (sirutka, skuta i mlaćenica) dostavljaju sirane smještene unutar određenog zemljopisnog područja.
      3.5.   Posebni koraci u proizvodnji koji se moraju provesti u određenim zemljopisnim područjima

      Proizvodnja ZOI „Salame Brianza” (čišćenje, mljevenje, miješanje sastojaka, stavljanje u ovitak, sušenje, zrenje) mora se provesti unutar tradicionalnog proizvodnog područja koje se nalazi u pokrajini Brianza, kako je određeno u točki 4.
      3.6.   Posebna pravila za rezanje, ribanje, pakiranje itd.

      ZOI „Salame Brianza” mora se narezati na kriške ili dijelove i pakirati unutar proizvodnog područja navedenog u točki 4. pod nadzorom ovlaštenog nadzornog tijela kako bi se osigurala kvaliteta proizvoda. Proizvod „Salame Brianza” osjetljiv je na vanjske utjecaje, a osobito na svjetlo i oksidaciju pri izlaganju zraku i toplini. Priprema „Salame Brianza” za rezanje obvezatno obuhvaća i uklanjanje ovitka, čime se jestivi dio proizvoda izravno izlaže zraku. Izlaganje proizvoda vanjskim utjecajima u nekontroliranim uvjetima mijenja organoleptička svojstva proizvoda „Salame Brianza”. Kako bi se očuvala izvorna svojstva proizvoda „Salame Brianza”, mora se narezati i zapakirati odmah nakon razdoblja zrenja na samome mjestu proizvodnje.
      3.7.   Posebna pravila o označivanju

      Proizvod „Salame Brianza” može se prodavati nepakiran, vakumiran ili pakiran u kontroliranoj atmosferi, kao cijela salama ili narezana na dijelove ili kriške.
      Naziv zaštićene oznake izvornosti „Salame Brianza” mora se na etiketi naznačiti jasno i neizbrisivim slovima, mora se jasno razlikovati od drugih naziva i odmah iza njega mora se navesti pojam „Denominazione di Origine Protetta” (zaštićena oznaka izvornosti).
      Oba navoda moraju biti na talijanskom jeziku.
      U istom se vidnom polju na etiketi može naznačiti i akronim „ZOI”. Ako je proizvod namijenjen međunarodnim tržištima, navod „Denominazione di Origine Protetta” može se navesti na jeziku odredišne zemlje.
      Ti se navodi ne smiju odvojiti od logotipa ZOI-ja.

      Zabranjuje se svaki drugi opis koji nije izričito dopušten.
      Međutim, dopuštena je uporaba imena, trgovačkih naziva ili privatnih marki pod uvjetom da ne sadrže pohvalne izraze koji bi mogli zavarati kupca. Mogu se uporabiti i imena svinjogojskih farmi s kojih „Salame Brianza” potječe, pod uvjetom da sirovine dolaze samo s tih farmi.
      Ako je logotip izravno otisnut na etiketi proizvođača, broj etiketa koje provjerava ovlašteno nadzorno tijelo mora se podudarati s brojem sirovina namijenjenih proizvodnji „Salame Brianza”.
      4.   Sažeta definicija zemljopisnog područja

      Svinjogojske farme na kojima se proizvodi meso za „Salame Brianza” moraju biti smještene unutar sljedećih regija: Lombardija, Emilija-Romagna i Pijemont (na predmetni ZOI primjenjuje se izuzeće u skladu s člankom 2. stavkom 3. Uredbe (EZ) br. 510/2006).
      Područje za proizvodnju ZOI „Salame Brianza” nalazi se u pokrajini Brianza. Ona je omeđena obroncima planine Ghisallo na sjeveru, kanalom Villoresijem na jugu, dubokim riječnim koritom rijeke Adde na istoku te nacionalnom prometnicom Comasinom na zapadu (uključujući 2 km vanjskog prstena).
      5.   Povezanost sa zemljopisnim područjem

      5.1.   Posebnosti zemljopisnog područja

      Zemljopisno makropodručje u kojem su smještene svinjogojske farme za proizvodnju mesa za „Salame Brianza” ima vrlo jedinstven krajolik, osobito na potpuno ravnom području Padske nizine, koja je ispresijecana rijekama i kanalima te bogata vegetacijom, osobito livadama i kukuruznim poljima. Klimu karakteriziraju prilično oštre jeseni i zime koje su vlažne i maglovite, blaga i kišovita proljeća te prilično vruća ljeta s čestim kratkim i obilnim pljuskovima.
      Unutar makropodručja postoji mikropodručje za proizvodnju ZOI „Salame Brianza” koje se nalazi unutar pokrajine Brianza i odlikuje se plodnim nizinama i sunčanim brežuljcima na sjeveru zaklonjenim gorskim lancem koji filtrira vjetar i vremenske neprilike stvarajući na taj način različite atmosferske pojave kao što su filtriranje zraka, topli silazni vjetrovi, hladni vjetrovi (koji pušu sa sjevera umjesto sa zapada) i magla.
      5.2.   Posebnosti proizvoda

      Značajke su proizvoda „Salame Brianza” jedinstvene. Kada je narezana, kriška je homogena, rubin crvene boje te ima čvrstu i kompaktnu teksturu. Aroma je suptilna i karakteristična, okus je vrlo blag te nikada nije kiseo.
      5.3.   Uzročna povezanost zemljopisnog područja i kvalitete ili značajka proizvoda (za ZOI) odnosno određene kvalitete, ugleda ili drugih značajki proizvoda (za ZOZP)

      Značajke koje proizvod „Salame Brianza” mora imati za ZOI ovise o okolišu te o prirodnim i ljudskim čimbenicima.
      Osobito su obilježja sirovina svojstvena zemljopisnom makropodručju navedenom u točki 4., dok se proizvodnja „Salame Brianza” temelji na uvjetima mikropodručja opisanog u istoj točki.
      Značajke i prirodni resursi makropodručja zapravo su omogućili znatan razvoj poljoprivrede i stočarstva, koji je oblikovao današnje gospodarske aktivnosti na tom području koje karakterizira važna industrija kukuruza te brojni proizvođači koji prerađuju žitarice u hranu za životinje za veliki broj svinjogojskih i stočarskih farmi na tom području.
      Makropodručje je oduvijek bilo idealan izvor sirovina potrebnih za uzgoj svinja (kukuruz i sirutka), ali jednako tako su zemljopisni položaj i obilježja regije Brianza bili ključni čimbenici u razvoju tipičnih proizvoda kao što je „Salame Brianza”.
      Zahvaljujući Alpama, kojima je pokrajina Brianza omeđena na sjeverozapadu, cijela regija Pijemont uživa posebne klimatske uvjete. Gorski lanac filtrira strujanja vjetrova i vremenske neprilike stvarajući na taj način različite atmosferske pojave kao što su filtriranje zraka, topli silazni vjetrovi, hladni vjetrovi (koji pušu sa sjevera umjesto sa zapada) i magla. Sve to na prirodan način omogućuje idealne uvjete za zrenje „Salame Brianza” jer fermentacija koja počinje za vrijeme zrenja proizlazi iz mikrobiološke flore prisutne na mjestima koja se rabe za preradu i zrenje proizvoda, dok je sama mikrobiološka flora određena okolišnim obilježjima područja (temperatura, vlaga itd.).

         Upućivanje na objavu specifikacije

      (članak 5. stavak 7. Uredbe (EZ) br. 510/2006)
      Ministarstvo je pokrenulo nacionalni žalbeni postupak i objavilo zahtjev za izmjenu zaštićene oznake izvornosti „Salame Brianza”u Službenom listu Republike Italije br. 8 od 10. siječnja 2008.
      Pročišćeni tekst specifikacije proizvoda za ZOI „Salame Brianza” može se naći:

                  —

                  na internetskoj stranici:
                  http://www.politicheagricole.it/flex/cm/pages/ServeBLOB.php/L/IT/IDPagina/3335
                  ili

                  —

                  izravno na početnoj stranici talijanskog Ministarstva za poljoprivredu, prehrambenu i šumarsku politiku (www.politicheagricole.it) klikom na „Qualità e sicurezza” (kvaliteta i sigurnost) u gornjem desnom uglu ekrana i zatim na „Disciplinari di Produzione all’esame dell’UE”.

         (1)  Zamijenjena Uredbom (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode.


title: Provedbena uredba Komisije (EU) br. 61/2012 od 24. siječnja 2012. o izmjeni Uredbe (EZ) br. 891/2009 u pogledu upravljanja šećerom na koji se primjenjuju povlastice CXL.

text:
               02/Sv. 021

               HR

               Službeni list Europske unije

               236

         32012R0061

               L 022/8

               SLUŽBENI LIST EUROPSKE UNIJE

               24.01.2012.

      PROVEDBENA UREDBA KOMISIJE (EU) br. 61/2012
   od 24. siječnja 2012.
   o izmjeni Uredbe (EZ) br. 891/2009 u pogledu upravljanja šećerom na koji se primjenjuju povlastice CXL.
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno članke 144. stavak 1. te članke 148. i 156. u vezi s člankom 4.,
   budući da:

               (1)

               Člankom 7. stavkom 4. Uredbe Komisije (EZ) br. 891/2009 od 25. rujna 2009. o otvaranju i predviđanju upravljanja određenim carinskim kvotama Zajednice u sektoru šećera (2) predviđa se da se za šećer na koji se primjenjuju povlastice CXL. s rednim brojevima 09.4317, 09.4318, 09.4319, 09.4321 (za pojedine zemlje) i za balkanski šećer uz zahtjeve za izdavanje uvozne dozvole treba priložiti izvornik izvozne dozvole.

               (2)

               Za šećer na koji se primjenjuju povlastice CXL. s rednim brojem 09.4320 (svaka treća zemlja) nije potrebno predočiti izvoznu dozvolu.

               (3)

               Ukidanjem zahtjeva za podnošenje izvozne dozvole za povlastice za pojedine zemlje pojednostavljuju se administrativni zahtjevi za pristup šećeru na koji se prilikom uvoza u Uniju primjenjuju povlastice CXL., što omogućuje stvaranje konkurencije među gospodarskim subjektima i bolje funkcioniranje tržišta. Budući da puštanje robe u slobodni promet i dalje podliježe podnošenju potvrde o podrijetlu, to pojednostavljenje može se provesti ne dovodeći u pitanje mogućnost država članica da poduzimaju sve potrebne mjere kako bi se uvjerile da su transakcije ispravno provedene.

               (4)

               Kako bi se osigurao nesmetani prijelaz na pojednostavljene administrativne zahtjeve, uputno je predvidjeti odgađanje njihove primjene do 1. veljače 2012.

               (5)

               Uredbu (EZ) br. 891/2009 stoga treba sukladno tome izmijeniti.

               (6)

               Upravljački odbor za zajedničku organizaciju poljoprivrednih tržišta nije dostavio mišljenje u roku koji je odredio njegov predsjedavajući,

         DONIJELA JE OVU UREDBU:
   Članak 1.
   U članku 7. Uredbe (EZ) br. 891/2009 stavak 4. zamjenjuje se sljedećim:

      „4.   Za balkanski se šećer uz zahtjev za izdavanje uvozne dozvole prilaže izvornik izvozne dozvole u skladu s obrascem iz Priloga II., koji izdaju nadležna tijela dotične treće zemlje. Količina koja se spominje u zahtjevima za izdavanje uvozne dozvole ne smije premašiti količinu prikazanu na izvoznim dozvolama.”

   Članak 2.
   Ova Uredba stupa na snagu trećeg dana od dana objave u Službenom listu Europske unije.
   Primjenjuje se od 1. veljače 2012.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 24. siječnja 2012.

            Za Komisiju

            Predsjednik

         José Manuel BAROSSO

      (1)  SL L 299, 16.11.2007., str. 1.

      (2)  SL L 254, 26.9.2009., str. 82.